Tíu til fimmtán laxar í fossinum í Grímsá “ Það er enginn lax komin ennþá á land en við höfum séð laxa í Laxfossinum , svona tíu , fimmtán stykki og einnig nokkra í Oddstaðafljótinu , svo laxinn er komin í Grímsá , ” sagði Jón Þ Júlíusson er blaðamaður Skessuhorns hitti hann við Fimmstrengina , rétt fyrir ofan Fossatún þegar áin opnaði fyrir veiðimönnum eftir hádegi í gær . “ Vatnið er gott en laxinn hefur ekki ennþá tekið , ” sagði veiðimaður sem við hittum við Laxfossinn og veiðimenn héldu áfram að kasta flugunni fram og til baka . Það er bara tímaspursmál hvenær fyrsti laxinn tekur í ánni . Norðurá hefur nú gefið 130 laxa og Þverá í Borgarfirði er komin með 76 laxa , mikið vatn er ennþá í þessum báðum veiðiám .